钦定古今图书集成/明伦汇编/氏族典/第391卷 > 李至
## 钦定古今图书集成/明伦汇编/氏族典/第391卷 > 李至

按《宋史李至传》：“至字言几，真定人。母张氏尝梦八仙
人自天降，授字图使吞之。及寤，犹若有物在胸中，未
几生。至七岁而孤，鞠于飞龙使李知审家。幼沈静好
学，及长，辞华典赡，举进士，释褐将作监丞，累迁右补
阙，知制诰。太平兴国八年，转比部郎中，为翰林学士。
冬，拜右谏议大夫、参知政事。以目疾求解机政，授礼”
部侍郎，进秩吏部。会建秘阁，命兼秘书监，选三馆书
置阁中，俾至总之。淳化五年，兼判国子监。至上言：“《五
经》书疏已板行，惟《二传》《二礼》《孝经》《论语》《尔雅》七经疏
未备，望令重加雠校，以备刊刻。”从之。后又引吴淑、舒
雅、杜镐检正讹谬，至与李沆总领而裁处之。至道初，
真宗正储位，以至兼宾客，诏太子事以师傅礼。真宗
即位，拜工部尚书、参知政事。咸平元年，以目疾求解
政柄，授武信军节度。居二年，徙知河南府。四年，卒，赠
侍中。